**Становище по екологична оценка**

**№ ПВ – 2 –II-ЕО/2015 г.**

**Относно: Общ устройствен план на Община Перущица**

На основание чл. 26, ал. 1, т. 1 от Наредбата за условията и реда за извършване на екологична оценка на планове и програми (Наредба за ЕО, ДВ бр. 57/2004г. посл.изм. и доп. ДВ бр.94/2012г.), във връзка с чл. 31, ал. 4 от Закона за биологичното разнообразие и чл. 36, ал. 11 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредба за ОС, ДВ бр.73/2007г.посл.изм. и доп. ДВ бр.94/2012г.)

 **Съгласувам**

**Общия устройствен план на Община Перущица**

**Възложител : Община Перущица,** гр. Перущица, ул. „Отец Паисий“ № 2

**Кратка характеристика на проекта:**

Нормативното основание за изготвяне на ОУП се съдържа в чл.124 (1) и §123(1) от Закона за устройство на територията (ЗУТ). Изготвянето на ОУП на Община Перущица е продиктувано от следните обстоятелства:

* С влизането в сила на Закона за изменение и допълнение на ЗУТ (обн.ДВ бр.82/26.10.2012г) се поставят нови съществени изисквания към устройството на отделните видове територии и значително се ограничават инвестиционните намерения на физически и юридически лица при липса на действащ ОУПО.
* Наличието на действащ ОУП на Община Перущица е условие и предпоставка за кандидатстване и получаване на финансиране по линия на оперативните програми на европейските структурни фондове.

 Обект на ОУП е територията на община Перущица - гр. Перущица с кв. „Пастуша“.

Главната цел на ОУП е по-ефективното планиране на общинската територия, при прилагане на интегриран подход за постигане на устойчиво развитие в перспектива и създаване на благоприятни условия за инвестиционно проектиране и строителство.

**поради следните мотиви:**

1. Предвижданията на проекта за ОУП на община Перущица са съобразени и не влизат в противоречие с други съотносими планове и програми на национално, регионално и местно ниво.
2. При разработването на ОУП са взети предвид и съществуващите връзки с други планове, програми и проекти, определящи развитието на Европейския съюз и страната (Национална стратегия за регионално развитие, 2012-2022г и Национална концепция за пространствено развитие, 2013-2025г), района за планиране (Южен централен район за планиране, до 2020г). Цели се прилагането на интегриран подход на планиране, което ще позволи да се обвържат прилаганите от държавата мерки с целите и приоритетите на териториалните общности.
3. Част от целите на проекта са с пряка екологична насоченост, в това число:

3.1. Развитие и усъвършенстване на средата за обитаване;

3.2. Усъвършенстване на мрежата на социалната инфраструктура;

3.3. Развитие и усъвършенстване на производствената инфраструктура, в нейните два основни отрасъла – земеделие и промишленост, чрез осигуряване на необходимите за целта функционално-пространствени условия за екологично чисти производства;

3.4. Развитие и усъвършенстване на рекреативната инфраструктура, като се използват наличните екоресурси и ресурсите на недвижимото културно наследство и се създадат нови такива на цялата територия на общината;

3.5. Осигуряване на условия за опазване и социализация на обектите на културно- историческото наследство и природните забележителности;

3.6. Създаване на условия за доразвиване и изграждане на благоустройствената инфраструктура;

3.7. Осигуряване на оптимални екологични условия с оглед съхраняване на биоразнообразието с растителен и животински характер;

**4.** В ОУП са включени устройствени предвиждания, насочени към опазване на околната среда и човешкото здраве в това число:

4.1. За подобряване качеството на атмосферния въздух се предвижда: намаляване използването на твърди горива, прилагане концепции за енергийна ефективност и използването на енергоспестяващи и чисти технологии при отопление на сградите (газификация). Предложенията за подобряване на пътната инфраструктура ще допринесат за значително подобряване качеството на атмосферния въздух в района. При реализацията на ОУП на община Перущица не се очаква отрицателно въздействие върху качеството на атмосферния въздух. От предвидените мероприятия се очаква общо снижаване и ограничаване на прахово-газовите емисии в общината.

4.2. За опазване на подземните и повърхностите води се предлагат мероприятия като: пълно изграждане на канализационнта система и включване всички нерегламентирани зауствания в нея, изграждане на ПСОВ за гр.Перущица, провеждане на мониторинг на промишлените отпадъчни води, зауствани в повърхностни водни обекти, изграждане и поддържане на система от охранителни канали и канавки южно и югоизточно от града. При прилагането на плана за последващи ПУП-ве, където няма канализационна система, ще се изграждат водоплътни изгребни ями, както и съвременни торища за животновъдните ферми.

4.3. За опазване на земите и почвите планът предвижда: разширение на жилищните и производствени територии и съответната инфраструктура предимно и изключително върху вече урбанизирани или неизползваеми земи и там където има изградена инфраструктура, противоерозионно залесяване на подходящи места, максимално използване на дъждуване и капкуване на лозя и овощни градини, сертифициране на района за екологично земеделие, изграждане на защитни пояси около натоварените пътища.

4.4. По отношение на геоложката основа – като цяло тя се оценява като благоприятна за осъществяване на строителните дейности, предвидени в ОУП. В ОУП е описано свлачище, локализирано югозападно от гр. Перущица на пътя Перущица-Кричим (южно от кв.Запад на града). По картата на геоложката опасност то е дефинирано още като условно-стабилизирано. В ОУП са набелязани дейности относно неговото стабилизиране. Площите, в които геоложката основа е изградена от мраморите на Добростанската свита на територията на общината, и в които се развиват карстови процеси са оценени с висок геоложки риск. За териториите, в които е развит карст в ОУП е предвидено да не се извършва хидротехническо строителство, а при бъдещи строителни дейности ще се провеждат специализирани за карста детайлни инженерно-геоложки и хидрогеоложки проучвания. Въздействието върху геоложката основа при реализацията на ОУП се определя като незначително.

4.5. Опазване на биоразнообразието, защитените зони по реда на ЗБР и защитените територии по реда на Закона за защитените територии - ОУП не предлага устройствени решения, засягащи местата с висока концентрация на биологично разнообразие. Увеличава се площта и качествените характеристики на горските територии от 1683,134 ха или 34,548 % на 1730, 800 ха или 35,526% от територията на общината. Водните площи и течения се запазват на 111,008 ха или 2,279 %. Значително се увеличава площта на териториите за озеленяване, паркове и градини от 2,147 ха (0,014 %) на 92,215 ха (1,893%). Незначително се увеличават устройствените зони с най-силно урбанизираните елементи: жилищни функции, общественообслужващи функции, производствени дейности, транспорт и комуникации. Техническата инфраструктура остава непроменена - 2,260ха (0,046%). Запазва се характера и структурата на горските екосистеми, съхраняват се и залесените територии в земи от Поземления фонд.

4.6. Опазване на ландшафта - не се очаква предвижданията на ОУП да имат отрицателно въздействие върху развитието на ландшафта, тъй като ще бъдат предпоставка за съвременно третиране и устройство на територията и на отделни компоненти на ландшафта. Регулираното териториално развитие, ще ограничи безразборното усвояване на земеделски земи и ще подобри привлекателността на множеството културно-исторически ценности. Предложените режими за система обитаване, културно наследство, зелена система, спорт и отдих ще подпомогнат съхраняването на естествените пейзажи и подобряване на ландшафта. Очаква се общо подобрение на средата в резултат от възстановяването на природните и антропогенни компоненти на ландшафта и икономическо оживление на общината.

4.7. Управление на отпадъците - очаква се прилагането на интегрирания подход за управление на отпадъци да спомогне за развитието на фактора „Отпадъци”, да намали влиянието му върху компонентите на околната среда и риска за човешкото здраве.

4.8. Вредни физични фактори – На територията на общината няма регистрирани наднормени нива на шум или лъчения. ОУП определя производствените дейности се извършват в обособени промишлени зони, отдалечени от жилищните зони, зоните за отдих и рекреация. Схемата „Транспортно-комуникационна система” към ОУПО, дава основно решение на транспортно-комуникационните проблеми на община Перущица за прогнозния 20 годишен период. Важно предложение на плана, по отношение на минимизиране въздействието на шума в гр.Перущица е изнасяне на транзитния поток на най-натоварения път в района III-8602 извън населеното място. Обходния път ще преминава северно от града и се очаква да окаже съществено положително въздействие върху него. Посочва се, че общинските пътища имат нужда от реконструкция и рехабилитация. В заключение може да се каже, че прилагането на ОУПО по отношение на физичните фактори ще има положителен ефект и няма да доведе до създаване на значими натоварвания от шум, вибрации и лъчения.

**5**. В обхвата на Общия устройствен план на Община Перущица попадат елементи на Националната екологична мрежа, определени по смисъла на Закона за биологично разнообразие/ЗБР /: Защитена зона BG0001033„Брестовица” и Защитена зона BG0000424 „Река Въча Тракия”, както и защитена територия по смисъла на Закона за защитените територии „Перестица“. Предвид местоположението, характера и мащаба на Плана, преценката за вероятната степен на отрицателно въздействие е, че не се очаква значително отрицателно въздействие върху защитените зони, тъй като:

5.1. Проектът на ОУП не предвижда включване на площи от елементите на националната екологична мрежа в производствени или урбанизирани зони.

5.2. Площта на териториите за природозащита на Община Перущица, включваща ЗМ „Перестица” и двете защитени зони остават непроменени – 226,007 ха, като проектът на ОУП определя развитието на територията преди всичко извън защитени зони и защитената територия.

5.3. С реализацията на плана не се очаква унищожаване, увреждане или влошаване състоянието на видове, предмет на опазване в защитени зони „Река Въча Тракия” BG 0000424 и „Брестовица” BG 0001033 за опазване на прородните местообитания и дивата флора и фауна.

5.4. След анализиране на представената документация и информация, преценката за вероятната степен на отрицателно въздействие е, че реализацията на Плана няма вероятност да доведе до трайни негативни изменения в природните местообитания и местообитания на видове, предмет на опазване в защитените зони.

5.5. Проектът на ОУП не противоречи на режима на защитена местност „Перестица”, определен в заповедта за обявяването й. С плана не се засяга площта на защитената територия.

**6.** Резултатите от анализа и оценката на въздействието върху околната среда и човешкото здраве показват, че като цяло планът е ориентиран към осигуряване на устройствени условия за екологосъобразно развитие на общинската територия.

6.1.При оценката на потенциалните въздействия на предвидените с ОУП дейности са разгледани възможните последици (преки, непреки, комулативни, краткосрочни, средносрочни, дългосрочни, постоянни, временни, положителни, отрицателни) и е оценена степента на въздействие от реализирането на Плана. Въздействието по отношение на атмосферния въздух, водите, земите и почвите, геоложката основа, ландшафта е оценено, като незначително до положително.

6.2. Планът не води до негативни ефекти за здравето на населението, като в предвижданията за урбанистичното развитие на гр.Перущица липсват производства и други дейности, които биха представлявали заплаха за здравето на населението. Зоните за икономическо развитие са предвидени основно върху вече усвоени територии. Предвижданите качествени изменения в характеристиката на жилищния фонд и техническата благоустроеност (изграждане и доизграждане на съществуващата канализационна система, изграждане на ПСОВ, подмяна и реконструкция на водопроводната мрежа), екологосъобразно управление на формираните битови и други отпадъци са гаранция за повишаване стандарта на обитаване.

**7**. При анализите в екологичната оценка е разгледана и „нулева алтернатива”, при която следва продължение на настоящите процеси и тенденции за развитие на околната среда в общината без реализиране на ОУП. Заключенията при „нулевата алтернатива” са, че при нея не се постигат подобряване състоянието на околната среда и човешкото здраве.

Мотивиран е изборът на алтернативата планът да бъде реализиран по т.н. „оптимистичен вариант“ на развитие на населението (8200 души) с включването на мерки за предотвратяване, намаляване и възможно най-пълно компенсиране на неблагоприятните последствия за околната среда.

**8.** В резултат на провеждането на консултациите и общественото обсъждане на доклада за екологичната оценка не са постъпили възражения или отрицателни становища от заинтересовани лица. Информацията и препоръките, получени от БД ИБР Пловдив, РИОСВ Пловдив и РЗИ Пловдив в хода на консултациите, са взети под внимание в Доклада за ЕО и предвидените мерки.

**9.** Въз основа на направените в доклада за ЕО прогнози и оценки на възможните отрицателни въздействия върху околната среда, изводът на независимите експерти изготвили доклада е, че реализацията на ОУП на Община Перущица ще окаже трайно положително въздействие върху околната среда и качеството на живот на населението.

**и при следните мерки:**

**I.** **Мерки за предотвратяване, намаляване или възможно най-пълно отстраняване на предполагаемите необлагоприятни последствия от осъществяването на Общия устройствен план на Община Перущица:**

**А. Общи мерки**

* Бъдещи инвестиционни предложения/планове, програми или проекти в обхвата на плана, за които се изисква провеждането на процедура по ОВОС/ЕО (по реда на глава шеста от ЗООС) и оценка на степента на въздействие с предмета и целите на опазване на защитените зони (по реда на ЗБР), да се одобряват по реда на съответния специален закон само след постановяване на съответния акт за съгласуване от РИОСВ Пловдив и при съобразяване с препоръките от извършените оценки.
* Групите планове, програми и инвестиционни предложения, произтичащи от Общият устройствен план, да бъдат съобразени спрямо:

- забраните и ограниченията при експлоатацията на санитарно-охранителните зони около водоизточниците и съоръженията за питейно-битово водоснабдяване - режимите на зоните за защита на водите, определени по чл. 119а от Закона за водите;

- изискванията за здравна защита на селищната среда.

**Б. При прилагането на ОУП на община Перущица да бъдат съобразени следните мерки и условия:**

* При инвестиционното проектиране да се осигури приоритетно газификацията на стопанския и битов сектори.
* Запазване на съществуващите крайпътни озеленени площи и разширението им с изолационни и защитни, в т. число ветро и снегозащитни функциичувствително допълване с нови и превръщането им в единна зелена система.
* Одобряването на бъдещи инвестиционни проекти в обхвата на двете защитени зони да става на основание проект за озеленяване, с предвидени в него само местни за района растителни видове.
* За всички бъдещи дейности, засягащи води и водни обекти да се проведат необходимите процедури за водовземане и/или ползване на воден обект, по реда на Закона за водите.
* Ремонт на амортизираните водопроводи с оглед намаляване на загубите във водопроводната мрежа.
* Изграждане на ПСОВ и довеждащите колектори към нея, както и завършване на частично изградената канализационна мрежа в града, проектиране и изграждане на нова такава в кв. Пастуша. Реализиране на проект за Главен колектор II на града, който ще премахне нерегламентирани зауствания на отпадъчни води в реката;
* Да не се допуска заустване на непречистени отпадъчни води в подземните водни тела. При изграждане на нови промишлени предприятия да се изграждат и необходимите ПСОВ.
* Да не се допуска изграждането на попивни кладеници за отвеждане на отпадъчни води.
* Нарастването на бъдещо водоползуване да бъде съобразено с предвижданията на Плана за управление на речните басейни
* При реализирането на отделни ПУП да не се допускат дейности, нарушаващи естественото състояние и проводимостта на реките в обхвата на плана. Да не се разрешава разполагането на жилищни или стопански постройки в заливаемата ивица или използуването ѝ за депа за земни и скални маси.
* Извършване на ремонт и въвеждане в експлоатация на яз.Баден. Ограничаване риска от наводнения, чрез корекция на р. Перущенска и изграждане на система от охранителни канали и канавки за скатовите води.
* При изграждане на брегоукрепителни съоръжения, да се прилагат екологосъобразни методи и решения, които биха нарушили в по-малка степен естествения ландшафт на бреговите ивици.
* При проектирането на сгради и съоръжения да се извършва детайлно инженерно-геоложко проучване и изготвя доклад за инженерно-геоложките и хидрогеоложките условия;
* В свлачищните зони външните водоснабдителни и канализационни отклонения да се изграждат при спазване изискванията за строителство в свлачищни терени.
* Отнемането, съхраняването и оползотворяването на хумусния слой от почватав застрояваните терени е задължителна мярка за компенсиране в известна степен на загубата на земеделски земи. Да се определят площадки за хумусни депа в рамките на ОУП.
* Управлението на битовите и строителните отпадъци, формирани на територията на общината да се извършва съгласно изискванията на Закона за управление на отпадъците и наредбата за управление на строителните отпадъци. Да се изготви интегрирана система за управление на отпадъците на територията на Общината и да се въведе система за разделно събиране на отпадъците.
* Да се пристъпи към изпълнение на проекта за закриване и рекултивация на бившето сметище в местността „Манолеви ниви” и заетите от него терени да бъдат приведени в съответствие с нормативните изисквания, като се предотврати и замърсяването на подземните води.
* Да се отредят подходящи терени за контролирано съхранение на оборски тор и депониране на сгурията от отоплителните съоръжения на твърдо гориво.
* Обектите за ВЕИ и в частност ползването на слънчевата енергия за задоволяване на част от енергийните битови и производствени нужди да става без засягане естествени местообитания и плодородни земеделски земи. Приоритетно да бъдат усвоявани покривните пространства в промишлените зони и складовите бази.
* Изработване на стратегия за развитието на зелената система на територията на Общината и формирането на етапен план за реализация на същата.
* Да се предвиди изготвяне на дългосрочна програма за опазване и поддържане на вековните дървета на Общината.
* Да се осигури спазването на националната нормативна уредба във връзка с културно-историческото наследство (включително ратифицираните от България международни конвенции в тази сфера).

**II . Мерки за наблюдение и контрол при прилагането на Общия устройствен план на Община Перущица**

1. За всяка календарна година Община Перущица да изготвя доклад по прилагането на плана, включително на мерките за предотвратяване, намаляване или отстраняване на екологичните щети в резултат на прилагането на плана, който да представя в РИОСВ не по-късно от 30 март на всяка следваща година.

2. Докладът по наблюдение и контрол на въздействието върху околната среда да се включва в ежегодните доклади за изпълнение на ОУП по реда на чл. 127, ал. 9 от ЗУТ.

3. Наблюдението и контролът да се извършват въз основа на следните мерки и индикатори:

|  |  |  |
| --- | --- | --- |
| **Мярка по наблюдение и контрол**  | **индикатори** | **Отговорен орган** |
| Доизграждане на канализационната и водопроводната системи | * % от населението на общината, обслужвано от ВиК мрежи,
* % от населението на общината, включено към ПСОВ,
* Дължина на изградени ВиК отклонения –км,
* Дължина на реконструирана водопроводна мрежа – км,
* Дължини на реконструирана и нова канализационна мрежа в т.ч. кв. Пастуша,
* Изграждане на ПСОВ - отношение на количеството пречиствани отпадъчни води към общото количество отпадъчни води, %
 | Община„ВиК“ дружество  |
| Съобразяване на режима на СОЗ около водоизточници при последващо устройствено планиране и инвестиционно проектиране | * Брой издадени становища и предписания относно СОЗ,
* % на водоизточници за питейни и минерални води с учредени и приети съгласно нормативните изисквания СОЗ
 | БД ИБР ПловдивОбщина  |
| Контрол на нерегламентираното депониране на отпадъци | * Площи, заети от нерегламентирани сметища, дка
 | Община |
| Опазване на културно-историческото наследство (КИН) | * Брой разрушени, нарушени или повредени обекти на КИН
 | Община, НИНКН, РИМ |
| Спазване на граничните стойности на шума за отделните територии в рамките на ОУП | * Установени превишения на граничните стойности на шума, бр. случаи/годишно,
* Реализирани технически мерки(шумозащитни съоръжения), бр. описание, местоположение
 | Община,  |
| Спазване на изискването за осигуряване на минимална озеленена площ за различните устройствени зони | * Отношение между реалната и нормативно изискващата се озеленена площ на отделните устройствени зони в рамките на ОУП
 | Община,  |
| Спазване на приетите режими за управление на защитените територии и защитените зони | * Одобрени ПУП в обхвата на защитени територии и защитени зони, заета площ (дка)
* Установени нарушения, бр., местоположение, засегната площ (дка)
 | Община, РИОСВ |

При констатиране на неблагоприятни последствия върху околната среда да се предложат и предприемат своевременно мерки за възможното им отстраняване.

**Настоящото становище не отменя задълженията на Възложителя на плана по Закона за опазване на околната среда и други специални закони и подзаконови нормативни актове и не може да послужи като основание за отпадане на отговорността съгласно действуващата нормативна уредба по околна среда.**

**При промяна на плана, на Възложителя или на някое от обстоятелствата, при които е било издадено настоящето становище Възложителят/новият Възложител е длъжен да уведоми РИОСВ Пловдив в срок до 14 дни от настъпването на измененията.**

**Становището може да бъде обжалвано чрез РИОСВ Пловдив пред Министъра на околна среда и водите и/или Административен съд Пловдив в 14-дневен срок от съобщаването му на заинтересованите лица по реда на Административно процесуалния кодекс.**

**Доц. Стефан Шилев 27.05.2015г.**

Директор на РИОСВ - Пловдив